"Kulma ordjantilkom, qisu li tagħmluh. Iżżidu xejn miegħu, tnaqqsu xejn minnu. Tħallux lil Alla tagħkom "Jekk iqum f'nofsok xi profeta jew ħalliem , u jgħidlek li jagħtik sinjal jew għaġeb, u mbagħad iseħħ is-sinjal jew l-għaġeb li jkun wiegħed u qallek: 'Ħa mmorru wara allat oħrajn, li int ma tafx bihom, u nadurawhom,' la tismax il-kliem ta' dan il-profeta jew il-ħolm li hu jkun ħolom. Il-Mulej, Alla tiegħek, ikun qiegħed iġarrbek, biex jagħraf jekk intomx nies li tħobbu lill-Mulej, Alla tagħkom, b'qalbkom kollha u b'ruħkom kollha. "Intom għandkom timxu wara l-Mulej, u minnu tibżgħu, u l-kmandamenti tiegħu tħarsu, u leħnu tisimgħu, u lilu taqdu, u miegħu tingħaqdu. "Profeta bħal dan, jew ħalliem bħal dan, agħtuh il-mewt, għax ikun xewwixkom bi kliemu kontra l-Mulej, Alla tagħkom, li ħariġkom mill-art tal-Eġittu u fdiekom minn dar il-jasar, biex ibiegħdek mit-triq li wissiek il-Mulej, Alla tiegħek, li tgħaddi minnha. Hekk teqred il-ħażen minn ġo nofsok. "Jekk ħuk, bin missierek jew bin ommok, jew ibnek jew bintek, jew il-mara li tistrieħ fi ħdanek jew ħabibek, li tqisu bħalek innifsek, jgħawwik bil-moħbi u jgħidlek: 'Ħa mmorru nservu lil allat oħra' - allat li ma tafx bihom, la int u lanqas missirijietek, l-allat tal-ġnus ta' madwarek, qrib tiegħek jew 'il bogħod minnek, minn tarf għal ieħor tal-art - toqgħodx għalih u lanqas tisimgħu, lanqas jitħassruh għajnejk, u la taħmlu u lanqas tostru. Imma għandek toqtlu, u l-ewwel ma terfa' idek int biex toqtlu, u mbagħad il-poplu kollu. Int tħaġġru sa ma jmut, għax ikun fittex li jaqtgħek mill-Mulej, Alla tiegħek, li ħarġek mill-art tal-Eġittu, minn dar il-jasar. U jisma' Iżrael kollu, u jibża', u ma jibqax jagħmel ħażen bħal dan f'nofsok. "Jekk f'xi waħda mill-ibliet, li l-Mulej, Alla tiegħek, se jagħtik biex tgħammar fihom, tismagħhom jgħidu li ħarġu xi nies ħżiena minn nofsok u xewxu lin-nies tal-ibliet u qalulhom: 'Ħa mmorru nservu allat oħra, li ma nafux bihom,' fittex għarbel u staqsi sewwa. Jekk issib li dan hu minnu, li hekk hu tassew, li saret din il-ħaġa moqżieża f'nofsok, oqtol għalkollox b'xifer ix-xabla n-nies ta' din il-belt u ixħetha għall-qerda, lilha b'kulma fiha u l-bhejjem tagħha b'xifer ix-xabla. U tiġbor il-ġid kollu tagħha f'nofs il-pjazza, u taħraq bin-nar il-belt u l-ġid tagħha b'offerta sħiħa lill-Mulej, Alla tiegħek, u tibqa' ħerba għal dejjem u ma tibniha qatt. Xejn ma għandu jeħel ma' idejk minn dak li jkun għall-qerda, biex il-Mulej jerġa' lura mill-korla tiegħu, u jagħmel ħniena miegħek, u jħenn għalik u jkattrek, bħalma wiegħed lil missirijietek għax tkun smajt leħen il-Mulej, Alla tiegħek, u ħarist l-ordnijiet kollha li jien qiegħed nordnalek illum, u qiegħed tagħmel dak kollu li jogħġob lill-Mulej, Alla tiegħek.